Kitba ta' Georvin Bugeja – Koordinatur PR, FŻL Reġa' qam id-dibattitu f'pajjiżna dwar il-vot ta' 16-il sena. Din id-darba biex ikun hemm estensjoni ta' dan il-vot għall-elezzjonijiet ġenerali. Dan wara li l-Gvern ħabbar li se tkun qed issir konsultazzjoni dwar dan. Tliet snin ilu kien għaddej ġmielu d-dibattitu dwar jekk żgħażagħ ta' 16 u 17-il sena għandhomx jivvutaw fl-elezzjonijiet tal-kunsilli lokali. Dibattitu li fil-verità beda snin qabel bi proposti li ġew min-naħa tal-Prim Ministru, meta kien għadu Mexxej tal-Oppożizzjoni, u mill-Kunsill Nazzjonali taż-Żgħażagħ. Kwistjoni bħal din issib ir-reżistenza ta' wħud li, meta tagħsar l-argumenti tagħhom, il-meraq li joħroġ minnhom tista' tgħid li jdur mal-preġudizzju li żgħażagħ ta' 16-il sena "jkunu għadhom żgħar wisq biex jivvutaw", jew inkella jsejħulhom "tfal". Hawnhekk nagħmel parentesi: nemmen li kulħadd huwa intitolat għall-espressjoni personali tiegħu, u huwa tajjeb li jsemmuha għax argumenti kontrastanti għandhom jgħinu lid-dibattitu jkun aktar matur. Fil-11 ta' April 2015, għall-ewwel darba vvutaw żgħażagħ ta' 16-il sena fl-elezzjonijiet tal-kunsilli lokali. Kien jum storiku għal pajjiżna. Wara li fiż-żmien passat kien ingħata dritt ugwali tal-vot, tnaqqset l-età tal-vot għal 18-il sena, u ngħata d-dritt lin-nisa, kien imiss dan il-pass importanti. Persuna ta' 16-il sena għandha r-responsabbiltà li tagħmel deċiżjonijiet importanti, fosthom jekk tkomplix bl-edukazzjoni jew inkella tidħolx fid-dinja tax-xogħol. Jekk se tidħol fid-dinja tax-xogħol se tkun qed tikkontribwixxi għall-ekonomija. Allura l-policies u deċiżjonijiet li jittieħdu se jinfluwenzawha wkoll. Apparti minn hekk, jekk tkun se tkompli fis-sistema edukattiva, allura se tkun ibbumbardjata b'messaġġi politiċi minn għaqdiet studenteski differenti, għax hemmhekk għandha dritt demokratiku biex tagħżel ir-rappreżentanti tagħha fil-korp studentesk. Għalkemm jaf ikun hemm min jargumenta li l-politika studenteska hija differenti minn dik nazzjonali, jien ma naqbilx. L-ewwel nett korpi studenteski ħafna drabi jaġixxu ta' gruppi ta' pressjoni bħalma naraw ħafna drabi lill-Kunsill tal-Istudenti tal-Università. Għaldaqstant, jinvolvu direttament ruħhom f'issues li jkunu qed jiġru b'mod nazzjonali. It-tieni, il-prinċipju demokratiku għandu jkun l-istess; dak ta' rappreżentanza xierqa għal kull student, bħama għandu jkun hemm f'istituzzjonijiet rappreżentattivi bħall-kunsilli lokali u l-Parlament. Ikun hemm min jargumenta li żgħażagħ ta' 16 u 17- il sena mhumiex kapaċi jivvutaw. Nistaqsi: min hu kapaċi jivvota? Min għandu d-dritt divin li jgħid li persuna oħra mhijiex kapaċi li teżerċita dritt demokratiku bħali, u bħalek li qed taqra dawn il-ħsibijiet? Inħoss li xi drabi nistmaw ħażin liż-żgħażagħ meta jilħqu ċertu età u ninsew kemm konna nħossuna frustrati, meta konna nargumentaw fuq xi suġġett jew ieħor imbagħad jgħidulek: "Int kannol bla krema." Nemmen li f'pajjiż modern bħal tagħna, fejn qed isir progress bla preċedent, b'ekonomija li qed tikber b'rata b'saħħitha, b'aktar drittijiet ċivili sabiex tinħoloq aktar ġustizzja u ugwaljanza, kulħadd għandu d-dritt li jsemma' leħnu, anke ż-żgħażagħ ta' 16-il sena, li għada pitgħada se jkunu huma li jieħdu d-deċiżjonijiet f'isimna.